КИФЩI-м и субъектхэм я Iэтащхьэхэм Чайкэ Юрий захуегъазэ
Къэбэрдей-Балъкъэрым и Iэтащхьэ КIуэкIуэ Казбек хэтащ УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Чайкэ Юрий видеоконференц мардэм тету иригъэкIуэкIа зэIущIэм.
Нэхъыщхьэу къаIэта Iуэхугъуэхэм ящыщщ КИФЩI-м и субъектхэм узыншагъэр хъумэнымкIэ и IэнатIэхэр зэрыхьэзырымрэ коронавирус уз зэрыцIалэм земыгъэубгъуным пэщIэтынымкIэ щIыналъэхэм я зэфIэкIхэр зэщIэгъэуIуэнымрэ. КъищынэмыщIауэ, зэIущIэм хэтащ федеральнэ инспектору КъБР-м щыIэ Мэкъуауэ Т., КъБР-м щыIэ МВД-м и министр Павлов В. сымэ.
Къыхагъэщащ нобэкIэ щытыкIэр зэрыхьэлъэр икIи екIакIуэ зэпыту зэрекIуэкIыр. Мэлыжьыхьым и 22-м ирихьэлIэу Кавказ Ищхъэрэ федеральнэ щIыналъэм щатхащ COVID-19 узым цIыху 2018-рэ иубыдауэ. Иужь жэщ-махуэм абыхэм къахэхъуащ 217-рэ. ЩIыналъэм и сымаджэщхэм хьэлъэу пациент 93-рэ щIэлъщ, курыт хьэлъагъ яIэщ 475-м.
Iэтащхьэхэм захуигъазэу УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм къыхигъэщащ зэман кIэщIым къриубыдэу куэд дыдэ зэфIэгъэкIын зэрыхуейр. Абыхэм ящыщу нэхъыщхьэхэм хохьэ сымаджэщхэмрэ поликлиникэхэмрэ сыт илъэныкъуэкIи хьэзыр щеIэзэ гъуэлъыпIэ фондымкIэ къызэгъэпэщыныр.
ЩытыкIэр хэпщIыкIыу екIакIуэмэ, щIыналъэм и субъектхэм щыIэн хуейщ инфекцэ, реанимацэ къудамэхэм гъуэлъыпIэхэр лейуэ щагъэувынухэр, COVID-19 узыр зэуэлIахэр зэрашэну гъуэгур убзыхуауэ щытыпхъэщ, ахэр зэкIуэлIэну хаха сымаджэщхэмрэ поликлиникэхэмрэ нэхъ пасэу убзыхуауэ (компьютер томографиери хыхьэу), медицинэ дэIэпыкъуныгъэ псынщIэ езытыну гупхэри гъэбелджылауэ.
Гулъытэ щхьэхуэ хуэщIыпхъэщ пациентхэм щеIэзэну медицинэ IуэхущIапIэхэр а Iуэхум хуеджа дохутыр IэщIагъэлIхэмкIэ, медицинэ персонал курытымрэ нэхъыщIэхэмкIэ къанэ щымыIэу къызэгъэпэщыным.
«Абы и лъэныкъуэкIэ IэщIагъэлIхэм я резерв щыIэн хуейщ, Iуэхум нэхъ куууэ хуегъэджэжарэ ИВЛ Iэмэпсымэхэм ирилэжьэфу. Фэ псоми къывгуроIуэ сымаджэхэм хэпщIыкIыу зэрыхэхъуэфынур икIи апхуэдэхэм сыт щыгъуи яхэт дохутырхэри къызэрацIэлэфынур, — жиIащ Чайкэ Юрий. — Дауи, сыт хуэдэ узыфэри пхуэгъэхъужынукъым хущхъуэхэр уимыIэу. Къызэрагъэпэщ гъэтIылъыгъэхэр ирикъун хуейщ, санитар-эпидемиологие щытыкIэм дапхуэдэу зиужьми. Щхьэзакъуэ зыхъумэжыныгъэмкIэ зыхуеину псомкIи дохутырхэр къызэвгъэпэщыну сыныволъэIу».
КИФЩI-м и субъектхэм я Iэтащхьэхэм Чайкэ Юрий щагъэгъуэзащ коронавирусым пэщIэтын икIи абы зимыубгъун папщIэ я щIыпIэхэм щалэжьхэм. И гугъу ящIащ сэбэпынагъ нэхъыбэ къыпэкIуэу ахэр зэрызэфIахыфынум, властым и федеральнэ IэнатIэхэм я щIэгъэкъуэнри хэту.
КъБР-м и Iэтащхьэмрэ Правительствэмрэ я пресс-IуэхущIапIэ.
